KOMISSION TÄYTÄNTÖÖNPANOASETUS (EU) 2021/1924,

annettu 3 päivänä marraskuuta 2021,

täytäntöönpanoasetuksen (EU) N:o 185/2013 muuttamisesta ja oikaisemisesta Espanjalle vuodeksi 2023 myönnettyihin kalastuskiintiöihin tehtävien vähennysten osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta 20 päivänä marraskuuta 2009 annetun neuvoston asetuksen (EY) N:o 1224/2009 (1) ja erityisesti sen 105 artiklan 4 kohdan,

sekä katsoo seuraavaa:

(1) Komissio antoi vuonna 2013 täytäntöönpanoasetuksen (EU) N:o 185/2013 (2) vähennyksistä Espanjalle vuodeksi 2013 ja sitä seuraaviksi vuosiksi myönnettyihin makrillin kalastuskiintiöihin ICES-alueella 8c, ICES-suuralueilla 9 ja 10 sekä unionin vesillä CECAF-alueella 34.1.1 sekä sardellin kalastuskiintiöihin ICES-suuralueella 8 vuoden 2009 makrillikiintiön liikakalastuksen vuoksi.

(2) Täytäntöönpanoasetusta (EU) N:o 185/2013 muutettiin komission täytäntöönpanoasetuksella (EU) 2020/1244 (3) Espanjalle vuosiksi 2020 ja 2023 myönnettyihin kalastuskiintiöihin tehtävien vähennysten osalta. Espanja oli pyytänyt, että vuonna 2019 kalastamatta jäänyttä 3 341 tonnin määrää käytettäisiin vähennyksiin vuonna 2019 ja pienentämään täytäntöönpanoasetuksessa (EU) N:o 185/2013 vuodeksi 2020 ja vuodeksi 2023 säädettyjä vähennyksiä. Asetuksen (EU) 2020/1244 liitteessä vahvistettuun kyseiseen vuoden 2019 makrillikiintiöön sovellettavaan vähennykseen olisi pitänyt lisätä kyseinen kalastamatta jäänyt 3 341 tonnin määrä. Koska tämä lisäys jäi tahattomasti tekemättä, vuoden 2019 vähennysten määrät olisi oikaistava. Espanja jätti kalastamatta 114 tonnia asianomaisesta makrillikiintiöstä vuonna 2020, eli sen kyseiseen kantaan kohdistama pyyntipaine oli vähäisempi kuin kyseiselle vuodelle jaettujen kalastusmahdollisuuksien enimmäismäärä. Espanja on pyytänyt, että kyseisiä kalastamattomia määriä käytettäisiin vähennyksiin vuonna 2020 ja pienentämään täytäntöönpanoasetuksessa (EU) N:o 185/2013 vuodeksi 2023 säädettyjä vähennyksiä. Täytäntöönpanoasetuksessa (EU) N:o 185/2013 vahvistettuja vuosien 2020 ja 2023 vähennysten määriä olisi mukautettava.

(3) Vuoden 2023 makrillikiintiöistä vähennettäviin määriin tehtävistä muutoksista huolimatta voidaan edelleen varmistaa, etteivät kyseisten lajien kalastusmahdollisuudet ylity, mikä on yhteisen kalastuspolitiikan tavoitteiden mukaista.

(4) Sen vuoksi täytäntöönpanoasetusta (EU) N:o 185/2013 olisi oikaistava ja muutettava.

(5) Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Korvataan täytäntöönpanoasetuksen (EU) N:o 185/2013 liite tämän asetuksen liitteessä olevalla tekstillä.

2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 3 päivänä marraskuuta 2021. Komission puolesta Puheenjohtaja Ursula VON DER LEYEN

(1) EUVL L 343, 22.12.2009, s. 1.

(2) Komission täytäntöönpanoasetus (EU) N:o 185/2013, annettu 5 päivänä maaliskuuta 2013, eräisiin Espanjalle vuodeksi 2013 ja sitä seuraaviksi vuosiksi myönnettyihin kalastuskiintiöihin tehtävistä vähennyksistä vuoden 2009 tietyn makrillikiintiön liikakalastuksen vuoksi (EUVL L 62, 6.3.2013, s. 1).

(3) Komission täytäntöönpanoasetus (EU) 2020/1244, annettu 1 päivänä syyskuuta 2020, täytäntöönpanoasetuksen (EU) N:o 185/2013 muuttamisesta Espanjalle vuosiksi 2020 ja 2023 myönnettyihin kalastuskiintiöihin tehtävien vähennysten osalta (EUVL L 286, 2.9.2020, s. 9).